അമിത കൊളസ്ട്രോൾ

രക്തത്തിലെ കൊളസ്ട്രോളിന്റെ അളവ്‌ മനുഷ്യശരീരത്തിൽ നിശ്ചിതപരിധിയിൽ കൂടിയാൽ മാരകമായ പല രോഗങ്ങൾക്കും ലൈംഗിക പ്രശ്നങ്ങൾക്കും അത് കാരണമാകാറുണ്ട്. ചീത്ത കൊളസ്ട്രോളായ എൽ.ഡി.എൽ. രക്തത്തിൽ അധികമായാൽ അവ ധമനികളുടെ ആന്തരിക പാളികളിൽ അടിഞ്ഞു കൂടുകയും ഉൾവ്യാപ്തി കുറക്കുകയും ചെയ്യുന്നു. അതോടെ ധമനികളിലൂടെയുള്ള രക്തസഞ്ചാരം ദുഷ്കരമാകുന്നു. 

അപകടകരമായ ഒരവസ്ഥയാണിത്. അത് ഗുരുതരമായ ആരോഗ്യ പ്രശ്നങ്ങൾ, മരണം, അമിതമായ ചികിത്സ ചിലവ്, ബന്ധങ്ങളുടെ തകർച്ച എന്നിവയിലേക്ക് നയിക്കാം. ഇന്ന് തെറ്റായ ജീവിതശൈലി നിമിത്തം മധ്യവയസ്ക്കരിലും ചെറുപ്പക്കാരിൽ പോലും അമിത കൊളെസ്ട്രോൾ മൂലമുള്ള രോഗങ്ങൾ വ്യാപകമാണ്.

ഇതു ഹൃദ്രോഗം, ഹൃദയാഘാതം, മസ്തിഷ്കാഘാതം, ഫാറ്റി ലിവർ,അമിതവണ്ണം, ഉദ്ധാരണശേഷിക്കുറവ്, സ്ത്രീ ലൈംഗിക ഉത്തേജന വൈകല്യം, യോനീ വരൾച്ച  എന്നിവക്ക് കാരണമാകാറുണ്ട്.

കരളിൽ കൊഴുപ്പ് അടിഞ്ഞു കൂടുന്നത് ഫാറ്റി ലിവർ എന്ന അവസ്ഥയിലേക്ക് നയിക്കുന്നു. വയറിനു ചുറ്റും കൊഴുപ്പ് അടിഞ്ഞു കൂടുന്നത് ശരീരത്തിന്റെ ആകാരഭംഗി കുറയ്ക്കുന്നു എന്നത് മാത്രമല്ല പ്രമേഹം അഥവാ ഡയബറ്റിസ് പോലെയുള്ള ഗുരുതര രോഗങ്ങളിലേക്ക് നയിക്കുകയും ചെയ്യുന്നു. അമിതവണ്ണം കാൻസർ അടക്കമുള്ള പല മാരക രോഗങ്ങൾക്കുമുള്ള സാധ്യത വർധിപ്പിക്കുന്ന ഒരു പ്രധാന ഘടകമാണ്.

അമിത കൊളെസ്ട്രോൾ ലൈംഗികവും പ്രത്യുൽപാദനപരവുമായ ആരോഗ്യത്തെ ഗുരുതരമായി ബാധിക്കുന്നു. ഇക്കൂട്ടരിൽ വന്ധ്യത, പി.സി.ഓ.ഡി എന്നിവ ഉണ്ടാകാനുള്ള സാധ്യത കൂടുതലാണ്. 

ജനനേന്ദ്രിയ ഭാഗത്തുള്ള രക്തക്കുഴലുകളിൽ കൊഴുപ്പ് അടിയുന്നത് നിമിത്തം പുരുഷന്മാരിൽ ലിംഗത്തിലേക്കുള്ള രക്തയോട്ടം കുറയുകയും അക്കാരണത്താൽ ഉദ്ധാരണശേഷിക്കുറവ് ഉണ്ടാകുകയും ചിലപ്പോൾ ചുരുങ്ങിയ ലിംഗം ഉണ്ടാവുകയും ചെയ്യുന്നു. സമാനമായി സ്ത്രീ ലൈംഗിക ഉത്തേജന വൈകല്യം, യോനീ വരൾച്ച, വേദനാജനകമായ ലൈംഗികബന്ധം എന്നിവയും ഉണ്ടാകാൻ സാധ്യതയുണ്ട്. ലൈംഗിക പ്രശ്നങ്ങൾ ഉള്ള ആളുകളിൽ ഹൃദ്രോഗം അടക്കമുള്ള ഗുരുതര രോഗങ്ങൾ ഉണ്ടാകാനുള്ള സാധ്യത കൂടുന്നു എന്ന് പറയാനുള്ള കാരണവും കൊളെസ്ട്രോൾ തന്നെ.

## കാരണങ്ങൾ
*അലസമായ ജീവിതരീതി

*ശാരീരിക വ്യായാമക്കുറവ് അമിത കൊളസ്ട്രോൾ ഉണ്ടാകാൻ പ്രധാന കാരണമാണ്. ഏറെ നേരം ഇരുന്നുള്ള ജോലി, ശാരീരിക അധ്വാനക്കുറവ് തുടങ്ങിയവ ഉള്ളവരിൽ ഈ പ്രശ്നം കാണാം. 

*അമിതമായ അളവിൽ ഭക്ഷണം കഴിക്കുന്നത് ഒരു പ്രധാന കാരണമാണ്.  

*അനാരോഗ്യകരമായ ഭക്ഷണം മറ്റൊരു കാരണമാണ്. അമിതമായി എണ്ണ, നെയ്യ്, കൊഴുപ്പ്, പഞ്ചസാര, അന്നജം, കൊഴുപ്പ് ചേർന്ന പാൽ എന്നിവ അടങ്ങിയ ആഹാരങ്ങളുടെ അമിത ഉപയോഗം ഒരു പ്രധാന ഘടകമാണ്. ഉദാഹരണത്തിന് വറുത്തതും പൊരിച്ചതും, ബിരിയാണി, വെളുത്ത അരിയുടെ ചോറ് മുതലായ അന്നജം അടങ്ങിയ ആഹാരം, കൊഴുപ്പ് കൂടുതൽ അടങ്ങിയ ചുവന്ന മാംസം, തേങ്ങ, പലഹാരങ്ങൾ തുടങ്ങിയവരുടെ അമിതമായ ഉപയോഗം, പുകവലി എന്നിവ അമിതമായ കൊളെസ്ട്രോൾ ഉണ്ടാകാൻ കാരണമാണ്. 

*അധികം പഴുക്കാത്ത പഴങ്ങൾ, പച്ചക്കറികൾ, ഇലക്കറികൾ, പരിപ്പുവർഗങ്ങൾ, ഒമേഗാ 3 ഫാറ്റി ആസിഡ് അടങ്ങിയ മത്സ്യങ്ങൾ തുടങ്ങിയവ ആഹാരത്തിൽ ആവശ്യത്തിന് ഉൾപ്പെടുത്താതിരിക്കുന്നതും മറ്റൊരു പ്രശ്നമാണ്. വിറ്റാമിൻ ബി 3 അല്ലെങ്കിൽ നയാസിന്റെ കുറവാണ് മറ്റൊരു പ്രശ്നം.

*ശരീരത്തിലെ അമിതവണ്ണം, കുടവയർ തുടങ്ങിയവ. 

*ഉറക്കക്കുറവ് കൊളസ്ട്രോൾ വർദ്ധിക്കാൻ ഇടയാക്കുന്ന മറ്റൊരു കാരണമാണ്. നിത്യേന 7/8 മണിക്കൂർ ഉറങ്ങേണ്ടത് അത്യാവശ്യമാണ്.

*ജനതികവും പാരമ്പര്യവുമായി ഘടകങ്ങളും ഇതിൽ ഉൾപ്പെടുന്നു. 

*ആർത്തവവിരാമത്തിന് ശേഷം സ്ത്രീകളിൽ കൊളസ്ട്രോൾ ആധിക്യം, ഹൃദ്രോഗം തുടങ്ങിയവ ഉണ്ടാകാനുള്ള സാധ്യത ഉണ്ട്. 

*പുകവലി, അമിത മദ്യപാനം തുടങ്ങിയവ ഉള്ളവരിൽ ഇത്തരം പ്രശ്നം ഗുരുതരമാകാൻ സാധ്യത ഉണ്ട്. 

## നിയന്ത്രണം
ശാസ്ത്രീയമായ ചികിത്സ സ്വീകരിക്കുക എന്നതാണ് അമിത കൊളെസ്ട്രോൾ നിയന്ത്രിക്കാൻ ഏറ്റവും ഫലപ്രദമായ മാർഗം. അതോടൊപ്പം ആരോഗ്യകരമായ ജീവിതശൈലിയും സ്വീകരിക്കേണ്ടതുണ്ട്. 

കൃത്യമായി ശാരീരിക വ്യായാമം ചെയ്യുക എന്നതാണ് അമിത കൊളെസ്ട്രോൾ കുറയാൻ ഏറ്റവും പ്രധാന മാർഗം. നടക്കുക, സൈക്കിൾ ചവിട്ടുക, ശാരീരിക അധ്വാനത്തിൽ ഏർപ്പെടുക, ജിം പരിശീലനം, നൃത്തം, കളികൾ, അയോധന കലകൾ തുടങ്ങിയവ ഏറെ ഗുണം ചെയ്യും. 

അമിതമായ അളവിൽ ഭക്ഷണം കഴിക്കുന്നത് ഒഴിവാക്കുക. കൃത്യമായ അളവിൽ മാത്രം പോഷക സമൃദ്ധമായ ആഹാരം കഴിക്കുക. ഭക്ഷണത്തിൽ എണ്ണയും കൊഴുപ്പും പഞ്ചസാരയും അന്നജവും കുറയ്ക്കുക. മധുരം നിർബന്ധമാണെകിൽ ആരോഗ്യകരമായ സ്റ്റീവിയ അഥവാ മധുര തുളസി മിതമായ അളവിൽ ഉപയോഗിക്കാവുന്നതാണ്.  

തവിട് അടങ്ങിയ മുഴുധാന്യങ്ങൾ കൃത്യമായ അളവിൽ ഉപയോഗിക്കുക.  ഉദാഹരണത്തിന് ചുവന്ന അരി. തവിടിന്‌ കൊളസ്ട്രോൾ കുറയ്ക്കാനുള്ള കഴിവില്ല എങ്കിലും തവിടെണ്ണയ്ക്ക് അത്തരം കഴിവുണ്ട്. കൊളസ്ട്രോൾ ആഗിരണത്തെ തടയുന്ന *സിറ്റോസ്റ്റിറോൾ, ആൽഫാ ലിനോലിക് ആസിഡ്* എന്നീ ഘടകങ്ങൾ തവിടെണ്ണയിൽ അടങ്ങിയിരിക്കുന്നു. അതിനാൽ തവിടെണ്ണ, ഒലിവ് എണ്ണ എന്നിവ അമിത കൊളസ്ട്രോൾ ഉള്ളവർക്ക് കൃത്യമായ അളവിൽ ഉപയോഗിക്കാവുന്നതാണ്.   

നിത്യേന 5 കപ്പ് പഴങ്ങളും പച്ചക്കറികളും ഇലക്കറികളും ഭക്ഷണത്തിൽ ഉൾപ്പെടുത്തുക, കൂടാതെ നട്ട്സും കടൽ മത്സ്യവും, ഓട്സ്, കൊഴുപ്പ് നീക്കിയ പാൽ തുടങ്ങിയ പോഷക സമൃദ്ധമായ ആഹാരശൈലി സ്വീകരിക്കുക, പുകവലി ഒഴിവാക്കുക തുടങ്ങിയവ ശീലമാക്കിയ ആളുകളിൽ മേല്പറഞ്ഞ ആരോഗ്യ പ്രശ്നങ്ങളും കുറവാണ്.  സാലഡ് പോലെയുള്ളവ ഭക്ഷണത്തിൽ ഉൾപ്പെടുത്തുക. 

വിറ്റാമിൻ ബി 3 അഥവാ നയാസിൻ, ഒമേഗാ 3 ഫാറ്റി ആസിഡ് എന്നിവയുടെ ലഭ്യത ഉറപ്പു വരുത്തുക. ഉദാഹരണത്തിന് മത്സ്യം, നട്സ്, കോഴിയിറച്ചി പോലെയുള്ള കൊഴുപ്പ് കുറഞ്ഞ മാംസം, കൂൺ തുടങ്ങിയവ.   ഉദാഹരണത്തിന് നെയ്മീൻ (അയക്കൂറ), കരിമീൻ, മത്തി, അയല, നെത്തോലി അഥവാ കൊഴുവ, തിരുത (കണമ്പ്), ആവോലി, പൂമീൻ തുടങ്ങിയ മത്സ്യങ്ങളിൽ ഒമേഗാ 3 ഫാറ്റി ആസിഡ് ധാരാളം അടങ്ങിയിരിക്കുന്നു. വിദേശ രാജ്യങ്ങളിൽ ഏറെ കാണപ്പെടുന്ന സാമൺ, ട്രൗട്ട്, മാക്കറൽ തുടങ്ങിയവയിൽ ഒമേഗാ 3 ഫാറ്റി ആസിഡ് ഉയർന്ന അളവിൽ കാണപ്പെടുന്നു. തിലാപ്പിയ, റോഹു, കട്‌ല തുടങ്ങിയവയിലും ഈ പോഷകം കാണപ്പെടുന്നുണ്ട്.  

മാതൃക പ്ലേറ്റ് (ഹെൽത്തി പ്ലേറ്റ് മോഡൽ): ഒരു പാത്രം അഥവാ പ്ലേറ്റിന്റെ പകുതി പച്ചക്കറി വിഭവങ്ങൾ അല്ലെങ്കിൽ പച്ചക്കറി സാലഡുകൾ, മൂന്നിലൊന്ന് ഭാഗം തവിട് അടങ്ങിയ അരിയുടെ ചോറ് (രണ്ട് സ്പൂൺ)/ ഗോതമ്പ്/ അന്നജം അടങ്ങിയ വിഭവം, ബാക്കി മൂന്നിലൊന്ന് ഭാഗം പ്രോട്ടീൻ അടങ്ങിയ വിഭവങ്ങൾ ഉദാഹരണത്തിന് മത്സ്യം/കൊഴുപ്പ് കുറഞ്ഞ മാംസം/ പയർ വർഗ്ഗങ്ങൾ/ കടല തുടങ്ങിയവ ഏതെങ്കിലും ഉപയോഗിക്കാനും ആരോഗ്യ വിദഗ്ദർ ശുപാർശ ചെയ്യുന്നു. ഇത്തരം പോഷകങ്ങൾ നിറഞ്ഞ ആരോഗ്യകരമായ ആഹാര രീതിയെ മാതൃകാ പ്ലേറ്റ് എന്നറിയപ്പെടുന്നു. ഇതിൽ ചോറ് പോലെയുള്ള അന്നജത്തിന്റെ അളവ് കുറവും പോഷകങ്ങൾ അടങ്ങിയ കറികൾ കൂടുതലാണെന്നതും ശ്രദ്ദേയം. 

കൃത്യമായി 7/8 മണിക്കൂർ ഉറങ്ങുക. 

അമിതവണ്ണം, കുടവയർ എന്നിവ കുറയ്ക്കുക

പാലിൽ വലിയ അളവിൽ പൂരിതകൊഴുപ്പും, പ്രോട്ടീനും, കാൽസ്യവും വിറ്റാമിനുകളും ധാതുക്കളും  മറ്റും അടങ്ങിയിരിക്കുന്നു. എന്നിരുന്നാലും അമിതമായി കൊഴുപ്പ് അടങ്ങിയിരിക്കുന്നതിനാൽ കൊഴുപ്പ് പൂർണമായോ ഭാഗികമായോ നീക്കം ചെയ്ത പാൽ ഉപയോഗിക്കുന്നതാണ് ആരോഗ്യത്തിന് ഉത്തമം. ‘സ്‌കിമിഡ് അഥവാ സെമി-സ്‌കിമിഡ് എന്നി (Skimmed, Semi-Skimmed’) ലേബലുകളോട് കൂടിയ പാൽ ഇത്തരത്തിൽ കൊഴുപ്പ് പൂർണമായും നീക്കം ചെയ്തതോ, ഭാഗികമായി നീക്കം ചെയ്തതോ ആണ്. ഇത് താരതമ്യേന ആരോഗ്യകരമാണ് എന്ന്‌ പറയാം. പ്രത്യേകിച്ച് അമിതവണ്ണം, അമിത കൊളസ്ട്രോൾ, ഹൃദ്രോഗം, പ്രമേഹം, ഫാറ്റി ലിവർ തുടങ്ങിയവ ഉള്ളവർ കൊഴുപ്പ് അടങ്ങിയ പാലിന്റെ അല്ലെങ്കിൽ അത്തരം പാൽ ധാരാളം ചേർത്ത ചായ പോലെയുള്ളവയുടെ ഉപയോഗം നിയന്ത്രിക്കേണ്ടതാണ്.

.

## റഫറന്സുകള്